CYNLLUNIO GWLAD A THREF, CYMRU Enwi, cychwyn a chymhwyso 1 1 Enw'r Rheoliadau hyn yw Rheoliadau Cynllunio Gwlad a Thref (Atgyfeiriadau ac Apelau) (Gweithdrefn Sylwadau Ysgrifenedig) (Cymru) 2003 a byddant yn dod i rym ar 1 Ebrill 2003 2 Mae'r Rheoliadau hyn yn gymwys i Gymru. Dehongli 2 Yn y Rheoliadau hyn: ystyr “apêl” (“ appeal ”) yw, mewn perthynas ag— adran 77 o'r Ddeddf Gynllunio neu adran 12 neu 19 o'r Ddeddf Adeiladau Rhestredig , penderfyniad ar gais a atgyfeiriwyd i'r Cynulliad Cenedlaethol , ond nid yw'n cynnwys cais y bernir iddo gael ei atgyfeirio i'r Cynulliad Cenedlaethol yn rhinwedd rheoliad 13(3) o Reoliadau Cynllunio (Adeiladau Rhestredig ac Ardaloedd Cadwraeth) 1990 ; a adran 78 neu 208 o'r Ddeddf Gynllunio neu adran 20 o'r Ddeddf Adeiladau Rhestredig, apêl wedi'i gwneud o dan yr adran honno; ystyr “apelydd” (“ appellant ”) yw, yn achos: cais a atgyfeiriwyd i'r Cynulliad Cenedlaethol o dan adran 77 o'r Ddeddf Gynllunio neu adran 12 neu 19 o'r Ddeddf Adeiladau Rhestredig, y person a wnaeth y cais hwnnw i'r awdurdod cynllunio lleol; apêl o dan adran 78 o'r Ddeddf Gynllunio neu adran 20 o'r Ddeddf Adeiladau Rhestredig, y person y gwrthodwyd ei gais, neu y rhoddwyd caniatad, cytundeb neu gymeradwyaeth i'w gais yn ddarostyngedig i amodau neu nas penderfynwyd ar ei gais, gan yr awdurdod cynllunio lleol; ac apêl o dan adran 208 o'r Ddeddf Gynllunio, y person y cyflwynwyd hysbysiad iddo o dan adran 207(1) o'r Ddeddf honno; ystyr “awdurdod cynllunio lleol” (“ local planning authority ”) yw, mewn perthynas ag: cais o dan adran 77 o'r Ddeddf Gynllunio neu adran 12 neu 19 o'r Ddeddf Adeiladau Rhestredig, y corff a ymdriniasai â'r cais pe nas atygyfeirid i'r Cynulliad Cenedlaethol; apêl o dan adran 78 o'r Ddeddf Gynllunio neu adran 20 o'r Ddeddf Adeiladau Rhestredig, y corff a oedd yn gyfrifol am benderfynu'r cais a achosodd yr apêl; ac apêl o dan adran 208 o'r Ddeddf Gynllunio, y corff a gyflwynodd yr hysbysiad o dan adran 207(1) o'r Deddf honno; ystyr “cais” (“ application ”) yw, mewn perthynas ag: adran 77 o'r Ddeddf Gynllunio neu adran 12 neu 19 o'r Ddeddf Adeiladau Rhestredig, y cais a atgyfeiriwyd i'r Cynulliad Cenedlaethol; adran 78 o'r Ddeddf Gynllunio neu adran 20 o'r Ddeddf Adeiladau Rhestredig, y cais sy'n destun yr apêl; ac adran 208 o'r Ddeddf Gynllunio, yr hysbysiad a gyflwynwyd gan yr awdurdod cynllunio lleol o dan adran 207(1) o'r Ddeddf honno; mae i “cyfathrebu electronig” yr ystyr a roddwyd i'r term “ electronic communication ” gan adran 15(1) o Ddeddf Cyfathrebu Electronig 2000 ; ystyr “y Cynulliad Cenedlaethol” (“ the National Assembly ”) yw Cynulliad Cenedlaethol Cymru; ystyr “y Ddeddf Adeiladau Rhestredig” (“ the Listed Buildings Act ”) yw Deddf Cynllunio (Adeiladau Rhestredig ac Ardaloedd Cadwraeth) 1990; mae cyfeiriadau at adran 12, 19 neu 20 o'r Ddeddf Adeiladau Rhestredig yn cynnwys cyfeiriad at yr adrannau hynny fel y'u cymhwysir gan adran 74(3) o'r Ddeddf honno; ystyr “y Ddeddf Gynllunio” (“ the Planning Act ”) yw Deddf Cynllunio Gwlad a Thref 1990; mae cyfeiriadau at adran 78 o'r Ddeddf Gynllunio yn cynnwys cyfeiriad at yr adran honno fel y'i cymhwysir i geisiadau am orchymynion cadw coed a wneir o dan y Ddeddf honno; mae “dogfen” (“ document ”) yn cynnwys ffotograff, map neu blan; ystyr “dyddiad dechrau” (“ starting date ”) yw dyddiad: hysbysiad ysgrifenedig y Cynulliad Cenedlaethol i'r apelydd a'r awdurdod cynllunio lleol ei fod wedi cael yr holl ddogfennau sy'n ofynnol i'w alluogi i roi ystyriaeth i'r apêl; neu hysbysiad ysgrifenedig o dan reoliad 4 isod, p'un bynnag yw'r diweddaraf; ystyr “holiadur” (“ questionnaire ”) yw dogfen ar ffurf a ddarperir gan y Cynulliad Cenedlaethol i awdurdod cynllunio lleol at ddibenion achos o dan y Rheoliadau hyn; ystyr “hysbysiad perthnasol” (“ relevant notice ”) yw, mewn perthynas ag: cais a atgyfeiriwyd i'r Cynulliad Cenedlaethol o dan adran 77 o'r Ddeddf Gynllunio neu adran 12 neu 19 o'r Ddeddf Adeiladau Rhestredig, cais ysgrifenedig gan yr apelydd i'r mater gael ei benderfynu drwy gyfrwng sylwadau ysgrifenedig; ac apêl a ddugwyd o dan adran 78 neu 208 o'r Ddeddf Gynllunio neu adran 20 o'r Ddeddf Adeiladau Rhestredig, hysbysiad ysgrifenedig a gyflwynwyd gan yr apelydd, sy'n hysbysu'r Cynulliad Cenedlaethol o'i ddymuniad i'r apêl gael ei phenderfynu ar sail sylwadau ysgrifenedig; ac mae “sylwadau ysgrifenedig” (“ written representations ”) yn cynnwys dogfennau ategol. Cymhwyso'r Rheoliadau 3 1 Mae'r Rheoliadau hyn yn gymwys os, wedi iddynt ddod i rym, bydd apelydd yn rhoi gwybod i'r Cynulliad Cenedlaethol yn yr hysbysiad perthnasol o ddymuniad i'r apêl gael ei phenderfynu ar sail sylwadau ysgrifenedig. 2 Os na fydd apêl yn cael ei phenderfynu ar sail sylwadau ysgrifenedig a bydd yr apelydd a'r awdurdod cynllunio lleol yn rhoi gwybod i'r Cynulliad Cenedlaethol eu bod yn dymuno iddi gael ei phenderfynu ar y sail honno, bydd y Rheoliadau hyn yn gymwys i'r apêl i unrhyw raddau y caiff y Cynulliad Cenedlaethol eu pennu gan ystyried unrhyw gamau sydd eisoes wedi eu cymryd mewn perthynas â'r apêl. 3 Mae'r Rheoliadau hyn yn peidio â bod yn gymwys i apelau os yw'r Cynulliad Cenedlaethol yn rhoi gwybod i'r apelydd a'r awdurdod cynllunio lleol y bydd yn rhoi cyfle iddynt fod yn bresennol a chymryd rhan mewn gwrandawiad neu ymchwiliad lleol a gynhelir gan berson a benodwyd ganddo at y diben hwnnw. Hysbysu cael cais 4 Rhaid i'r Cynulliad Cenedlaethol, cyn gynted ag y bo'n ymarferol wedi iddo gael yr hysbysiad perthnasol, roi gwybod yn ysgrifenedig i'r apelydd a'r awdurdod cynllunio lleol am: a y dyddiad dechrau; b y cyfeirnod a ddyrannwyd i'r apêl; ac c y cyfeiriad y mae unrhyw gyfathrebu ysgrifenedig i'r Cynulliad Cenedlaethol i gael ei anfon iddo. Hysbysu personau sydd â buddiant 5 1 Rhaid i'r awdurdod cynllunio lleol roi hysbysiad ysgrifenedig o'r apêl, er mwyn i'r personau a ganlyn ei gael o fewn 2 wythnos ar ôl y dyddiad dechrau, i: a unrhyw berson a hysbyswyd neu yr ymgynghorwyd ag ef yn unol â'r Ddeddf Gynllunio, y Ddeddf Adeiladau Rhestredig neu orchymyn datblygu, yn ôl y digwydd, am yr apêl; a b unrhyw berson arall sydd wedi gwneud sylwadau i'r awdurdod cynllunio lleol am yr apêl. 2 Rhaid i hysbysiad o dan baragraff (1): a nodi enw'r apelydd a chyfeiriad y safle y mae'r apêl yn berthnasol iddo; b disgrifio'r apêl; c nodi'r materion a hysbyswyd i'r apelydd a'r awdurdod cynllunio lleol o dan reoliad 4; ch nodi yr anfonir copïau o unrhyw sylwadau a wnaethpwyd gan unrhyw berson a grybwyllir ym mharagraff (1) i'r Cynulliad Cenedlaethol ac at yr apelydd; d nodi y caiff unrhyw sylwadau o'r fath eu hystyried gan y Cynulliad Cenedlaethol wrth benderfynu'r apêl oni bai i unrhyw berson a grybwyllwyd ym mharagraff (1) eu tynnu yn ôl o fewn 6 wythnos ar ôl y dyddiad dechrau; ac dd nodi y bydd yn bosibl i sylwadau ysgrifenedig pellach gael eu hanfon i'r Cynulliad Cenedlaethol er mwyn iddo eu cael o fewn 6 wythnos ar ôl y dyddiad dechrau. Holiadur 6 1 Rhaid i'r awdurdod cynllunio lleol anfon i'r Cynulliad Cenedlaethol, a chopïo i'r apelydd, er mwyn iddynt eu cael o fewn 2 wythnos o'r dyddiad dechrau: a holiadur wedi'i gwblhau; a b copi o bob un o'r dogfennau y cyfeirir atynt ynddo. 2 Rhaid i'r holiadur nodi'r dyddiad yr anfonir ef i'r Cynulliad Cenedlaethol arno. Sylwadau 7 1 Bernir mai sylwadau'r apelydd, mewn perthynas â'r apêl, yw'r hysbysiad perthnasol a'r dogfennau sy'n mynd ag ef. 2 Caiff yr awdurdod cynllunio lleol ddewis trin yr holiadur, a'r dogfennau a anfonwyd gydag ef, fel ei sylwadau mewn perthynas â'r apêl ac, os yw'n gwneud hynny, rhaid iddo hysbysu'r Cynulliad Cenedlaethol a'r apelydd yn unol â hynny pan fydd yn anfon yr holiadur i'r Cynulliad Cenedlaethol, ac yn anfon copi ohono at yr apelydd, yn unol â rheoliad 6. 3 Os nad yw'r awdurdod cynllunio lleol yn dewis gwneud fel a ddisgrifir ym mharagraff (2), rhaid iddo sicrhau bod y Cynulliad Cenedlaethol yn cael 2 gopi o'r sylwadau ysgrifenedig pellach hynny o fewn 6 wythnos o'r dyddiad dechrau. 4 Rhaid i apelydd sy'n dymuno gwneud unrhyw sylwadau pellach i'r rheini ym mharagraff (1) anfon 2 gopi o'r sylwadau pellach hynny i'r Cynulliad Cenedlaethol er mwyn iddo eu cael o fewn 6 wythnos o'r dyddiad dechrau. 5 Rhaid dyddio unrhyw sylwadau a wneir i'r Cynulliad Cenedlaethol o dan baragraffau (3) a (4) â'r dyddiad yr anfonir hwy i'r Cynulliad Cenedlaethol arno. 6 Rhaid i'r Cynulliad Cenedlaethol, cyn gynted ag y bo'n ymarferol ar ôl eu cael, anfon at yr apelydd gopi o unrhyw sylwadau a anfonwyd iddo gan yr awdurdod cynllunio lleol, a rhaid iddo anfon i'r awdurdod cynllunio lleol gopi o unrhyw sylwadau a anfonwyd iddo gan yr apelydd. 7 Rhaid i'r apelydd a'r awdurdod cynllunio lleol anfon i'r Cynulliad Cenedlaethol 2 gopi o unrhyw sylwadau ysgrifenedig sydd gan y naill ar sylwadau'r llall er mwyn iddo eu cael o fewn 9 wythnos o'r dyddiad dechrau a rhaid i'r Cynulliad Cenedlaethol, cyn gynted ag y bo'n ymarferol ar ôl iddo eu cael, anfon copi o'r sylwadau pellach hynny i'r parti arall. 8 Caiff y Cynulliad Cenedlaethol ddiystyru gwybodaeth bellach oddi wrth yr apelydd a'r awdurdod cynllunio lleol nad yw wedi ei chael o fewn 9 wythnos ar ôl y dyddiad dechrau oni bai iddo ofyn am yr wybodaeth bellach honno. Sylwadau Trydydd Parti 8 1 Caiff person a hysbyswyd o dan reoliad 5(1), ac sy'n dymuno anfon sylwadau i'r Cynulliad Cenedlaethol, wneud hynny ar yr amod bod y Cynulliad Cenedlaethol yn eu cael o fewn 6 wythnos o'r dyddiad dechrau. 2 Rhaid i'r Cynulliad Cenedlaethol: a anfon at yr apelydd a'r awdurdod cynllunio lleol, cyn gynted ag y bo'n ymarferol ar ôl eu cael, gopi o unrhyw sylwadau y mae'r Cynulliad Cenedlaethol wedi eu cael oddi wrth unrhyw berson arall mewn perthynas â'r apêl; a b pennu cyfnod o nid llai na 2 wythnos erbyn ei ddiwedd y mae'n rhaid i'r Cynulliad Cenedlaethol gael unrhyw sylwadau ysgrifenedig ar y sylwadau hynny. 3 Caiff y Cynulliad Cenedlaethol ddiystyru sylwadau a wnaethpwyd gan yr awdurdod cynllunio lleol o dan baragraff (2)(b) os yw'r awdurdod wedi methu â rhoi'r hysbysiad sy'n ofynnol gan reoliad 5. Caniatáu rhagor o amser 9 Caiff y Cynulliad Cenedlaethol mewn achos penodol roi cyfarwyddiadau sy'n estyn y terfynau amser a ragnodwyd gan y Rheoliadau hyn. Penderfynu ar gais 10 1 Caiff y Cynulliad Cenedlaethol fynd rhagddo i benderfynu ar apêl gan gymryd i ystyriaeth dim ond y sylwadau ysgrifenedig hynny y mae wedi'u cael o fewn y terfynau amser perthnasol. 2 Caiff y Cynulliad Cenedlaethol, wedi iddo roi i'r apelydd a'r awdurdod cynllunio lleol hysbysiad ysgrifenedig o'i fwriad i wneud hynny, fynd rhagddo i benderfynu ar apêl er na wnaethpwyd unrhyw sylwadau ysgrifenedig o fewn y terfynau amser perthnasol os ymddengys i'r Cynulliad Cenedlaethol fod ganddo ddigon o ddeunydd ger ei fron i'w alluogi i gyrraedd penderfyniad ar rinweddau'r achos. 3 Yn y rheoliad hwn, ystyr “terfynau amser perthnasol” (“ relevant limits ”) yw'r terfynau amser a ragnodwyd gan y Rheoliadau hyn neu gan unrhyw gyfarwyddyd o dan reoliad 9. Hysbysu am y penderfyniad 11 Rhaid i'r Cynulliad Cenedlaethol hysbysu ei benderfyniad ar apêl, a'i resymau dros ddod i'r penderfyniad hwnnw, yn ysgrifenedig: a i'r apelydd; b i'r awdurdod cynllunio lleol; c i unrhyw berson sydd â buddiant; ac ch i unrhyw berson arall sydd wedi gofyn am gael ei hysbysu o'r penderfyniad y mae'r Cynulliad Cenedlaethol yn ystyried y mae'n rhesymol ei hysbysu. Trosglwyddo dogfennau 12 1 Gellir anfon drwy'r post neu drwy gyfrwng cyfathrebu electronig unrhyw ddogfen y mae'n ofynnol ei hanfon neu yr awdurdodir ei hanfon gan y naill berson at y llall o dan y Rheoliadau hyn a rhaid dehongli unrhyw gyfeiriad yn y Rheoliadau hyn, sut bynnag y caiff ei fynegi, fel petai'n cynnwys cyfeiriad at ffurf y mae modd ei chadw ar gyfrifiadur, ei throsglwyddo i gyfrifiadur ac oddi wrth gyfrifiadur, a'i darllen drwy gyfrwng cyfrifiadur. 2 O dan y Rheoliadau pan hyn, fydd yn ofynnol i'r naill berson anfon copi o ddatganiad, hysbysiad sylwadau neu ddogfen arall oddi wrth at y llall, yna, os anfonir y copi hwnnw drwy gyfrwng cyfathrebu electronig, mae unrhyw ofyniad pellach y dylid anfon mwy nag un copi i'w ddiystyru. Dirymu a darpariaethau trosiannol 13 1 Yn ddarostyngedig i baragraff (3), dirymir Rheoliadau Cynllunio Gwlad a Thref (Apelau) (Gweithdrefn Sylwadau Ysgrifenedig) 1987 (“ Rheoliadau 1987 ”) i'r graddau eu bod yn gymwys i Gymru . 2 Yn ddarostyngedig i baragraff (3), dirymir Rhan IV (rheoliadau 11 i 16) o'r Rheoliadau Cynllunio Gwlad a Thref (Coed) 1999 (“ Rheoliadau1999 ”) i'r graddau ei bod yn gymwys i Gymru. 3 Yn ddarostyngedig i baragraff (4), rhaid parhau ag unrhyw apêl y cymhwysir Rheoliadau 1987 neu, yn ôl y digwydd, Rheoliadau 1999 ati, nad yw wedi ei phenderfynu ar y dyddiad pan ddaw'r Rheoliadau hyn rym, o dan Reoliadau 1987 neu Reoliadau 1999 yn ôl y digwydd. 4 Os caiff penderfyniad gan y Cynulliad Cenedlaethol ar apêl y cymhwysir Rheoliadau 1987, neu, yn ôl y digwydd, Rheoliadau 1999, ati ei ddileu wedyn mewn achos o flaen unrhyw lys, rhaid ailbenderfynu'r penderfyniad yn unol â'r Rheoliadau hyn ac nid Rheoliadau 1987 neu, yn ôl y digwydd, Rheoliadau 1999. Llofnodwyd ar ran Cynulliad Cenedlaethol Cymru o dan adran 66(1) o Ddeddf Llywodraeth Cymru 1998 D.Elis-Thomas Llywydd y Cynulliad Cenedlaethol 25 Chwefror 2003